A Rush–Bagot-szerződés egy Nagy-Britannia és az Amerikai Egyesült Államok között kötött szerződés az amerikai-kanadai határ demilitarizálásáról és annak elkerüléséről, hogy a Nagy-tavak tengeri versengés terepévé váljanak. A szerződést Richard Rush amerikai ügyvezető külügyminiszter és Charles Bagot washingtoni brit követ írta alá 1817-ben, az amerikai Szenátus 1818. április 28-án, a brit Parlament október 2-án ratifikálta. A szerződés, mely része volt az 1812-es brit–amerikai háborút lezáró egyezségnek, még ma is érvényben van, és így a legsikeresebb és legtovább tartó fegyverzetleszerelési szerződésnek is tekinthető.